钦定古今图书集成/明伦汇编/官常典/第695卷 > 杨慎
## 钦定古今图书集成/明伦汇编/官常典/第695卷 > 杨慎

按《列朝诗集》，慎字用修，新都人，少师文忠公廷和之
子也。七岁作《拟古战场文》，有曰：“青楼断红粉之魂，白
日照青苔之骨。”时人传诵，以为渊云再出。正德辛未，
举会试第二，廷试第一，授翰林修撰。武庙阅天文书，
星名注：张又作“汪。”张下问钦天监及史馆，皆莫知。用
修曰：“法张，柳星也。”历引《周礼》《史》《汉书》，以复湖广土官，
水尽源通塔平长官司入贡。同官疑为三地名，用修
曰：“此六字地名也。”取《大明官制》证之。嘉靖癸未，修《武
庙实录》，总裁二阁老，尽取稿草属刊定焉。甲申七月，
两上议大礼疏，率群臣撼奉天门，大哭，廷杖者再，毙
而复苏。谪戍云南永昌卫，投荒三十馀年，卒于戍，年
七十有二。用修在滇，世庙意不能忘，每问杨慎云何，
阁臣以老病对，乃稍解。用修闻之，益自放。尝醉胡粉
傅面，作双丫髻，插花，诸伎拥之，游行城市。诸夷酋以
精白绫作裓遗，诸伎服之。酒闲乞书，醉墨淋漓，诸酋
辄购归，装潢成卷。尝语人曰：“老颠欲裂风景，聊以耗
壮心，遣馀年耳。”著述最富，诗文集之外，凡百馀种，皆
盛行于世。